b'\n_START_ARTICLE_\nWalesin kirkko\n_START_SECTION_\nHistoria\n_START_PARAGRAPH_\nKristinuskon historia Walesin alueella juontaa jo 300-luvulle. Pakanallisten anglosaksien tunkeuduttua Britanniaan 400-luvulla tuli Walesista yksi kelttil\xc3\xa4isen kirkon linnakkeista. 600-luvulle tultaessa l\xc3\xa4hetysty\xc3\xb6ntekij\xc3\xa4t, joista osa oli Rooman l\xc3\xa4hett\xc3\xa4mi\xc3\xa4, osa kelttil\xc3\xa4isi\xc3\xa4, olivat k\xc3\xa4\xc3\xa4nnytt\xc3\xa4neet koko maan. Kirkko piti kiinni itsen\xc3\xa4isyydest\xc3\xa4\xc3\xa4n eik\xc3\xa4 suostunut omaksumaan Rooman katolisen kirkon s\xc3\xa4\xc3\xa4nt\xc3\xb6j\xc3\xa4 ja k\xc3\xa4ytenteit\xc3\xa4 ennen kuin 1100-luvulla, jolloin Walesin kristityt joutuivat Canterburyn arkkipiispan kaitsentaan._NEWLINE_Uskonpuhdistus hyv\xc3\xa4ksyttiin yleisesti Walesissa ja ainoastaan pient\xc3\xa4 vastarintaa esiintyi. Kuitenkin 1600- ja 1700-luvuilla kirkko alkoi kuitenkin taantua, p\xc3\xa4\xc3\xa4osin johtuen niiden englantilaisten, jotka oli asetettu kirkon johtaville paikoille, kyvytt\xc3\xb6myydest\xc3\xa4 johtajina. 1700-luvulla alkanut metodistinen her\xc3\xa4tys johti merkitt\xc3\xa4v\xc3\xa4\xc3\xa4n anglikaanisuuden heikkenemiseen Walesissa, kun enemmist\xc3\xb6 v\xc3\xa4est\xc3\xb6st\xc3\xa4 j\xc3\xa4tti anglikaanisen kirkon ja liittyi metodisteihin. Vuonna 1920 kirkko menetti valtiokirkollisen asemansa, mutta se vahvistui j\xc3\xa4senm\xc3\xa4\xc3\xa4r\xc3\xa4llisesti sen j\xc3\xa4lkeen._NEWLINE_Vuonna 1996 kirkko hyv\xc3\xa4ksyi naisten vihkimisen pappisvirkaan ja ensimm\xc3\xa4inen nainen vihittiin papiksi tammikuussa 1997. Vuonna 2008 yli 20% papeista oli naisia. Vuonna 2013 kirkon johto hyv\xc3\xa4ksyi my\xc3\xb6s naisten vihkimisen my\xc3\xb6s piispoiksi._NEWLINE_Vuonna 2002 silloinen Walesin arkkipiispa Rowan Williams valittiin Canterburyn arkkipiispaksi ja siten anglikaanisen kirkon hengelliseksi johtajaksi. H\xc3\xa4n oli virassa ensimm\xc3\xa4inen Walesissa syntynyt.\n_START_SECTION_\nHallinto\n_START_PARAGRAPH_\nMaailmanlaajuisen Anglikaanisen yhteis\xc3\xb6n j\xc3\xa4senen\xc3\xa4 Walesin kirkko muodostaa yhden provinssin, joka jakautuu kuuteen hiippakuntaan. Hiippakuntien edustajat valitsevat piispat hiippakuntiinsa. Piispat puolestaan valitsevat yhden keskuudestaan kirkon arkkipiispaksi.\n_START_SECTION_\nTeologia\n_START_PARAGRAPH_\nKirkko m\xc3\xa4\xc3\xa4rittelee itsens\xc3\xa4 " t\xc3\xa4ss\xc3\xa4 maassa toimivaksi muinaiseksi kirkoksi, joka on katolinen ja reformoitu." Omassa katekismuksessaan Walesin kirkko opettaa olevansa "yksi, pyh\xc3\xa4, katolinen ja apostolinen kirkko."\n_START_SECTION_\nKirkolliset yhteydet\n_START_PARAGRAPH_\nWalesin kirkko on Porvoon kirkkoyhteis\xc3\xb6n j\xc3\xa4senkirkko.'